KOMISIJOS REGLAMENTAS (EB) Nr. 1473/2007
2007 m. gruodžio 13 d.
dėl perinamojo laikotarpio priemonių, susijusių su vyno gamybos šalutinių produktų tvarkymu, numatytu Tarybos reglamente (EB) Nr. 1493/1999, 2007-2008 vyno metais Bulgarijoje
EUROPOS BENDRIJŲ KOMISIJA,
atsižvelgdama į Bulgarijos ir Rumunijos stojimo sutartį,
atsižvelgdama į Bulgarijos ir Rumunijos stojimo aktą, ypač į jo 41 straipsnio 1 pastraipą,
kadangi:
(1)
Pagal 1999 m. gegužės 17 d. Tarybos reglamento (EB) Nr. 1493/1999 dėl bendro vyno rinkos organizavimo (1) 27 straipsnio 3 dalį visi fiziniai ir juridiniai asmenys ar asmenų grupės, pagaminę vyną, privalo distiliavimui pateikti visus to vyno gamybos šalutinius produktus. 2007 m. sausio 1 d. Bulgarijai įstojus į ES, šis reikalavimas taikomas ir šios šalies narės vyno gamintojams, nors tokia praktika Bulgarijoje neturi tradicijų.
(2)
Komisijos reglamente (EB) Nr. 1623/2000 (2) nustatytos tokio destiliavimo reikalavimo taikymo taisyklės, o jo 49 straipsnyje nurodytos tam tikros nukrypti leidžiančios nuostatos taikymo galimybės.
(3)
Nors Bulgarija jau ėmėsi priemonių, šioje valstybėje egzistuojantys distiliavimo pajėgumai vis dar yra nepakankami, kad būtų galima distiliuoti visą šalutinių produktų kiekį. Todėl reikėtų leisti Bulgarijai tam tikras gamintojų kategorijas atleisti nuo prievolės distiliuoti šalutinius vyno gamybos produktus.
(4)
Siekiant, kad Bulgarijai suteikta nukrypti leidžianti nuostata būtų taikoma visus vyno metus, reglamentą reikėtų pradėti taikyti nuo 2007 m. rugpjūčio 1 d.
(5)
Šiame reglamente numatytos priemonės atitinka Vyno vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 1623/2000 49 straipsnio 4 dalies a punkto, Bulgarija gali numatyti, kad 2007-2008 vyno metais mažiau nei 7 500 hl produkcijos savo įrenginiais pagaminantys gamintojai savo įsipareigojimą pateikti distiliavimui šalutinius produktus gali įvykdyti, šiuos produktus pašalindami su priežiūra.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas taikomas nuo 2007 m. rugpjūčio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. gruodžio 13 d.